**INFORMASJONSHEFTE**

**SION MENIGHETSBARNEHAGE**

**Adr. Skagevegen 82**

**5258 Blomsterdalen**

**tlf.55 99 02 87 / mob.47 28 98 76**

**e-post:** **barnehage@sionblomsterdalen.com**

**Hjemmeside:** [**www.sionbarn.no**](http://www.sionbarn.no)



**Styrer: Hanne C Håvardstun Dyngeland, tlf. 934 52 937**

**Eierstyrets leder: Trygve Birkeland, tlf. 917 89 168**

**Innhold**

[INNLEDNING 3](#_Toc395272729)

[VEDTEKTER FOR SION MENIGHETSBARNEHAGE 6](#_Toc395272730)

[KAP.1 OMSORG 9](#_Toc395272731)

[KAP.2 DANNING 9](#_Toc395272732)

[KAP.3 LEK 10](#_Toc395272733)

[KAP.4 LÆRING 10](#_Toc395272734)

[KAP.5 BARNS MEDVIRKNING 11](#_Toc395272735)

[KAP.6 INKLUDERENDE FELLESSKAP 12](#_Toc395272736)

[KAP.7 KOMMUNIKASJON, SPRÅK OG TEKST 12](#_Toc395272737)

[KAP.8 KROPP, BEVEGELSE OG HELSE 13](#_Toc395272738)

[KAP.9 KUNST, KULTUR OG KREATIVITET 13](#_Toc395272739)

[KAP.10 NATUR, MILJØ OG TEKNIKK 13](#_Toc395272740)

[KAP.11 ETIKK, RELIGION OG FILOSOFI 14](#_Toc395272741)

[KAP.12 NÆRMILJØ OG SAMFUNN 14](#_Toc395272742)

[KAP.13 ANTALL, ROM OG FORM 14](#_Toc395272743)

[KAP.14 KULTUR/TRADISJONER 15](#_Toc395272744)

[KAP.15 PLAN FOR OVERGANG BARNEHAGE-SKOLE 15](#_Toc395272745)

[KAP.16 SAMARBEID BARNEHAGE OG HJEM 16](#_Toc395272746)

[KAP.17 VURDERING 18](#_Toc395272747)

# INNLEDNING

**Velkommen til Sion Menighetsbarnehage!**

Sion Menighetsbarnehage ble åpnet i desember 1993. Det var etter en intens og entusiastisk planleggings- og ombyggingsperiode fra Menigheten Sion at dette kunne realiseres. Menigheten Sion eier barnehagen, og er garantist for driften. Menighetens ledergruppe er eierstyret til barnehagen, og menighetens pastor er øverste ansvarlige. Barnehagen drives som en underavdeling av menigheten. Den har selvstendig økonomi og betaler husleie til eier. Menigheten har gjennom alle driftsårene vist at den har hjerte for barnehagen og ønsker drift og utvikling. Dette til tross for tider med vanskelig økonomi og endrede rammevilkår

.

Frem til august 2013 drev barnehagen som en enavdelingsbarnehage med barn fra 1-5 år. Etter en to år lang periode med søknader, godkjenningsprosesser, ombygging og rehabilitering åpnet vi da en ny småbarnsavdeling. I dag har barnehagen to avdelinger; en *Stor* avdeling med barn fra 2-5 år og en *Liten* avdeling med barn fra 0-3 år. På småbarnsavdelingen er det 9 barn og 3 voksne, og på storbarnsavdelingen er det ca. 20 barn og 4 voksne. Vi takker alle bidragsytere som gjorde dette mulig!

Vi er virkelig stolt over barnehagen vår, som etter utvidelsen fortsatt er liten og sjarmerende. Vi sier ofte om oss selv at vi er *Liten, men god som gull,* og det beskriver blant annet at vi mener det er en god kvalitet å være en liten og oversiktlig barnehage. Uttrykket viser også vårt syn på barna; de er som unike gullskatter!

Vi håper at dere som foreldre og brukere av barnehagen skal oppleve Sion Menighetsbarnehage som et godt sted å være, først og fremst for barna, men også for dere foreldre/foresatte. Det er viktig for oss å ha et miljø der trygghet og trivsel råder, hvor lek og læring går hånd i hånd, og der vi kan ha et godt samarbeid. Barna merker fort når vi samarbeider og er sammen om å håndheve felles avtaler. Det gir en ekstra understreking av hva vi sammen mener er godt og rett for dem. Vi takker dere for tilliten vi får, og vil gjøre vårt ytterste for at barna deres skal trives, finne venner, og utvikles her.

Vår visjon er: *Vi vil utgjøre en positiv forskjell*

Vi ønsker å være et positivt innslag i lokalmiljøet og en støtte for alle barn, foreldre/foresatte og ansatte i barnehagen. Dette innebærer blant annet at vi i holdning, ord og atferd preges av visjonen. Vi ønsker at bevisstheten om visjonen skal gjennomsyre arbeidet vårt og vår barnehage i større og større grad. Visjonen er noe vi må strekke oss etter og arbeide mot. Visjonsarbeidet blir aldri ferdig, det er en stadig utviklingsprosess.

Barnehagen har utvidet kristen formålsparagraf, og vektlegger det kristne budskapet. Dette mener vi er en positiv forskjell. Vi vil at barna gjennom det kristne innholdet får del i en arv som har lange tradisjoner, som er levende, og som er viktig å holde i hevd i vårt samfunn. En formidling av kristne barnesanger, bønner og bibelfortellinger mener vi gjør miljøet vårt positivt, og gir barna en grunnvoll og identitet som gir en dypere dimensjon av glede, håp, trygghet og kjærlighet i livet.

Våre spesifikke verdier i barnehagen er *Omsorgsfull, åpen og inkluderende.*

Dette er verdier vi har jobbet frem i personalgruppen, og som vi mener kjennetegner virksomheten vår. Foreldregruppen har også vært involvert i arbeidet med å definere betydningen av disse verdiene. Dette er verdier som favner både det å ta vare på hverandre og det vi har, og å være åpen for nye innspill og nye mennesker. Alle de ansatte er forpliktet til å arbeide etter de målsetninger barnehagen setter. Dette gjelder også vikarer og andre medhjelpere. Vi minner dessuten om at personalet har taushetsplikt.

Barnehagens er forpliktet på *Barnehageloven* og *Rammeplan for barnehagens innhold og oppgaver*. Disse finner dere på Kunnskapsdepartementets hjemmeside. I tillegg har eier vedtatt vedtekter for driften som barnehagen følger. Dette er barnehagens styringsverktøy.

Barnehagen samarbeider med Bergen kommune om opptak, og følger kommunens prioriteringsregler innenfor vår egen opptakskrets. Bergen kommunes opptakskriterier finner dere på Bergen kommune sine nettsider, mens vår egen opptakskrets er definert i vedtektene våre.

I det følgende vil vi presentere barnehagens vedtekter og hvordan vi oppfatter at rammeplanen skal virke i barnehagen. Vi sier litt om de ulike fagområdene, overgangen fra barnehage til skole og hvordan vi tilrettelegger for samarbeidet mellom hjem og barnehage. Til slutt oppsummerer vi hvordan vi vil evaluere virksomheten slik at barnehagen stadig kan være i utvikling og sikre at kvaliteten holder de mål og verdier vi ønsker den skal fremelske og bygge på.

**Visjon:**

**Vi vil utgjøre**

 **en positiv forforskjell**

**Formål:**

**Å legge tilrette for vekst, danning og utvikling i samarbeid med barnets hjem.**

**Viktige verdier:**

**Omsorgsfull, åpen og inkluderende**

# VEDTEKTER FOR SION MENIGHETSBARNEHAGE

**A) Eierforhold**

Barnehagen eies og drives av Menigheten Sion, Skagevegen 82, 5258 Blomsterdalen.

Det føres eget regnskap for barnehagen.

Eierstyret presiserer i vedtak fra 7/11-06, at eventuelle overskudd i Sion Menighetsbarnehage skal settes av til fremtidige investeringer, vedlikehold og fremtidige driftsutfordringer i barnehagen. Skulle driften av Sion Menighetsbarnehage opphøre, tilfaller driftsmidler og inventar Menigheten Sion Blomsterdalen, eller det/de prosjekt menigheten utpeker.

**B) Formål**

Sitat, barnehagelovens § 1:

«Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.

Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.»

**Særlige bestemmelser om livssyn:**

Sion Menighetsbarnehages visjon bygger på det kristne menneskesyn, som formidler hvert enkelt menneskes unike egenart, skapt i Guds bilde og skapt til å være i samfunn med sin Skaper. Barnehagen ønsker videre å spre kunnskap og kjennskap til Bibelen som Guds Ord og veileder, og at Jesus ble sendt for å frelse oss og hjelpe oss. Vi ønsker at barna skal få vite at Jesus vil være deres bestevenn i alle livets situasjoner, både i sorg og glede. Menigheten ønsker nær kontakt med barnehagen, og ser barnehagen som en av sine mange virkegrener i sitt arbeid for å nå mennesker med det glade budskap om Jesus og Guds rike.

**C) Opptaksmyndighet**

Eier har delegert opptaksmyndighet til styrer.

**D) Opptakskriterier og opptakskrets.**

Barnehagen følger Bergen kommunes nye opptaksordning vedtatt i Bergen bystyre, gjeldende fra 1/3-06.

Etter Lov om barnehager har barnehageeier rett til å bestemme sin egen opptakskrets, og Sion Menighetsbarnehages opptakskrets er som følger:

1. Barn av Menigheten Sions medlemmer.
2. Barn av ansatte i barnehagen.
3. Søsken av barnehagens barn.
4. Barn fra nærmiljøet, dvs. Skage, Blomsterdalen, Sandsli, Flesland, Søreide, Hjellestad/Milde.
5. Andre interesserte i Bergen kommune.

**E) Opptaksperiode og opptaksfrist**

Barna blir tatt opp den dato eier og foresatte blir enige om, og plassen kan beholdes så lenge familien ønsker det. Eier forbeholder seg retten til å si opp plassen dersom plassen misligholdes økonomisk. Oppsigelsesfrist er 2 måneder fra skriftlig henvendelse er gitt, innen 1. i hver måned. Dvs. at bruker betaler 2 måneders foreldrebetaling i etterskudd. Kommer det oppsigelse eksempelvis 15. i en måned, må bruker betale for inneværende måned og to måneder til. Dersom bruker sier opp i juni måned, må bruker betale foreldrebetaling både i august og september måned, fordi juli måned er betalingsfri måned. Ønsker noen å skifte plasstilbud, gjelder samme oppsigelsesfrist som om noen ønsker å si opp plassen, men kun hvis plassen reduseres.

**F) Hvem som fastsetter foreldrebetalingen.**

Eier fastsetter foreldrebetalingen, og denne blir regulert etter hvilke tilbud man nyttiggjør seg.

Søskenmoderasjon blir gitt med 30 % reduksjon i prisen for det andre barnet. Har familien tre barn i barnehagen, får det tredje barnet en reduksjon på 50 %.

**G) Leke – og oppholdsareal pr. barn**

Netto leke- og oppholdsareal er beregnet til 4,0 m2 pr barn over 3 år, og 5,3 m2 pr. barn under 3 år. Hvis barnet fyller 3 år før den 31/12 i inneværende barnehageår, regnes barnet som treåring. Det godkjente leke og oppholdsareal er 144 m2.

Barnehagen holder til i Menigheten Sions lokaler, og benytter både underetasjen og deler av hovedetasjen til barnehagedrift.

Barnehagen får fritt benytte seg av møtesalen i 2.etg. til gymnastikk, og til større arrangement når det er nødvendig.

Barnehagens uteareal er ca. 1100m2. Barnehagen har for øvrig beliggenhet i naturskjønne omgivelser, som vi benytter ved barnehagens turdager.

**H) Åpningstid**

Barnehagen er åpen 11 mnd. i året, og tilbyr 2 plasstyper

1) 2-3 dager/uke kl. 07.15-16.30

2) 5 dager/uke kl. 07.15-16.30

Eier/styrer sørger for at skriftlig avtale mellom yter og bruker gjøres slik at driften blir forsvarlig både økonomisk og pedagogisk.

**I) Barnehagens Samarbeidsutvalg**

Barnehagens Samarbeidsutvalg skal bestå av 2 foreldrerepresentanter, 2 ansattes representanter, og 1 representant for eier.

Representantene skal i utgangspunktet velges for et år av gangen, men dersom representantene ønsker det, kan de representere i 2 år.

Styrer skal være saksforbereder, og har uttalerett i utvalget.

**J) Internkontroll**

Eier skal i samarbeid med styrer sørge for at det utføres jevnlig ettersyn og kontroller på vedlikehold av utstyr, sikkerhet på lekeplass ute og inne, brannalarmanlegg og luftventilasjonsanlegg. Rutiner for rengjøring skal også ivaretas.

Barnehagen skal gjennomføre minimum 2 brannøvelser pr. år, og personalet skal ha kunnskap om grunnleggende brannvernopplæring. Personalet skal jevnlig oppdateres i førstehjelpskunnskap.

Dette er i overensstemmelse med Internkontrollforskriften, Miljørettet helsevern for skoler og barnehager og forskrift om sikkerhet ved lekeplassutstyr. [www.lovdata.no](http://www.lovdata.no)

# KAP.1 OMSORG

Omsorg betyr at personalet har tid og rom for det enkelte barn, ser den enkelte, og gir det enkelte barn det det trenger av omsorg, varme og kjærlighet.

Hvert barn er unikt, og har betydning for seg selv og for fellesskapet.

I praksis betyr dette at barnet skal ivaretas både fysisk og psykisk, få praktisk godt stell, mat og drikke, rene bleier/hjelp til toalettet, ro til å sove/hvile, oppmuntres til å meddele seg, og oppleve at hver enkelt barns mening blir hørt og bekreftet.

Vi har faste voksne på de store og små barna. Ved sykdom og ferieavvikling blir det likevel litt omrokkering i personalgruppen. Vi ser at spesielt for de aller minste er det viktig at det er faste voksne å forholde seg til, særlig i den første tiden i barnehagen. Dette gjør også at foreldresamarbeidet blir lettere å følge opp.

Barnehagedagen deler vi opp i fellestid (frokost, lunsj, samlingsstund, musikkstund, frilek og utetid) og gruppetid (samlinger og aktiviteter for forskjellige interesse- og aldersgrupper).

Personalet har en omsorgsforpliktelse i forhold til alle, med å være tilgjengelig, deltakende, stabil og trygg i omgang med barn og foreldre.

# KAP.2 DANNING

Barnehagen skal bidra til barnets danning (jfr. barnehagelovens formålsparagraf 2010). Danning er knyttet til de verdier, kunnskaper, holdninger og ferdigheter vi ønsker barnet skal tilegne seg. Danning er et mer omfattende begrep enn oppdragelse og veiledning, og innbefatter at barnet selv er aktiv i å utvikle evnen til å reflektere over egne handlinger og væremåter. Danning er på denne måten en kontinuerlig prosess, og personalets oppgave er å lede barnet inn i disse prosessene. Barns medvirkning og danning er med andre ord to gjensidige prosesser. Danning fordrer tydelige og aktive voksenmodeller som reflekterer over hva som til enhver tid og i enhver situasjon, både på kort og lang sikt, er til barnets beste.

# KAP.3 LEK

Lek og barn hører sammen. Leken er et fenomen som er allmennmenneskelig. Den er fremtredende i barndommen, men forekommer også i voksen alder.

Lekende mennesker er forbundet med frie og glade mennesker, og det vil vi fremelske i barnehagen. Leken har egenverdi, og vi ønsker at det skal være stor plass til både frilek og strukturert lek. Leken gir læring både sosialt og språklig, og den er med på å bearbeide følelser og hendelser. Leken er et *late-som-rom* der fantasi og virkelighet råder side om side.

Leken arter seg forskjellig ettersom barnets utvikling skjer, fra lek med fingrer og tær til lek med ting, og videre til rollelek og fantasilek. Gjennom leken forstår barnet virkeligheten, og leken bidrar til å utvikle forståelsen av omverden og omgivelsene til barnet.

Kari Pape (førskolelærer med hovedfag i førskolepedagogikk) har ytret et utsagn som vi kan si oss enig i: *Man kan lære uten å leke, men ikke leke uten å lære*.

# KAP.4 LÆRING

Barn lærer av alt og alle, og er iboende nysgjerrige og motiverte for nye utfordringer.

Denne unike motivasjonen og lysten til å lære er det viktig at vi som barnehagepersonal tar vare på. Gjennom hele barnehagealderen skjer det en rivende utvikling i tilegnelse av ferdigheter, holdninger og kunnskap. Vi vet med sikkerhet at barna lærer mye av de omsorgspersonene og voksenmodellene som er rundt dem til daglig. Derfor er det ekstra viktig at vi som personal er bevisste forbilder og modeller i omgang med barna. Det gjelder både i forhold til å vise de rette holdningene, lære dem nyttige ferdigheter og formidle kunnskap.

Barn lærer gjennom å leke, og barnehagens hovedoppgave er å tilrettelegge for lek. Den uformelle læringen som skjer i leken er den viktigste læringen i barnehagen, og dette synet bygger på norsk barnehagetradisjon.

Vi vet at barn lærer ved å bruke alle sanser, og de lærer vel så mye av å gjøre selv som ved å bli fortalt hva de skal gjøre. Vi jobber for å nå målet om utvikling og læring i barnehagen ved å tilrettelegge for meningsfulle opplevelser i hverdagen, gode daglige rutiner og felles regler og tradisjoner (jfr. formålsparagrafen i barnehageloven).

I tillegg kommer turer, opplevelser og arrangementer som krydrer hverdagen, og som skaper fellesskap og *vi-følelse*. Dette er viktig i samarbeidet mellom hjem og barnehage, og for å skape et åpent, anerkjennende og trygt miljø i barnehagen.

# KAP.5 BARNS MEDVIRKNING

I barnehagelovens § 3 er barnas rett til medvirkning nedfelt. Vi siterer:

”Barn i barnehage har rett til å gi uttrykk for sitt syn på barnehagens daglige virksomhet. Barn skal jevnlig få mulighet til aktiv deltakelse i planlegging og vurdering av barnehagens virksomhet. Barnets synspunkter skal tillegges vekt i samsvar med dets alder og modenhet.”

Medvirkning betyr endring i voksenrollen på den måten at det blir en forpliktelse å innhente barns synspunkt på egen hverdag, og til å være våken for hva barna liker og er opptatt av.

Det som er utfordrende i denne prosessen er å ta hensyn til alle barn, både de som er flinke til å ytre sine ønsker og de som er mer stille og beskjedne. I forhold til de små barna er det viktig å være observant i forhold til kroppsspråk og om de utrykker tilfredshet/utilfredshet. Det er viktig for oss at alle blir sett, hørt og ivaretatt.

I barnehagen hos oss har vi mange eksempler på medbestemmelse og valgfrihet initiert av både barn og voksne. Vi kan nevne stor valgfrihet i frileken i forhold til hva og hvem den enkelte vil leke med. Her er det imidlertid viktig å påse at alle barna får venner og blir inkludert, og at de voksne er med og tilrettelegger dette. På stor avdeling får barna dele ut matpakker til frokost og får være med på å lage til og rydde opp etter smørelunsjer. I garderoben får de store hjelpe de små med på– og avkledning. De voksne skal også fange opp hva barna er opptatt av, og jobbe videre med dette i samtaler og i hverdagsaktiviteter. På liten avdeling er personalet opptatt av å følge barnas innspill, og tilpasse seg til barnas lek.

4-5-årsgruppesamlingene er et fora for opplæring til demokrati og medbestemmelse, spesielt i *friminuttet* (lek i storsalen mellom tilrettelagte aktiviteter). Barna får være med på å lede gym og samlingsstunder. Alle disse situasjonene har vi gode erfaringer med, mange av barna liker å lede og ha medansvar.

# KAP.6 INKLUDERENDE FELLESSKAP

Barnehagen ønsker å kjennetegnes ved at miljøet er inkluderende. Det vil si at alle barna og familiene opplever at de hører til i barnehagen og er viktige for fellesskapet. Å tilrettelegge for et slikt miljø, betyr at alle blir møtt med åpenhet, tillit, respekt og anerkjennelse. Barnehagen skal tilrettelegge for vennskap og motvirke mobbing. Vi verdsetter forskjellighet og mangfold, og er opptatt av å bekrefte dette.

Det er viktig for oss at barn og familier fra andre land og kulturer finner seg til rette og blir møtt med vennlighet og respekt. Vi er også opptatt av at barnehagen skal håndheve felles regler for alle, slik at dette blir grunnpilarene for fellesskapet vårt.

# KAP.7 KOMMUNIKASJON, SPRÅK OG TEKST

Barnehagen ønsker å fremme dialog gjennom hele barnehagedagen, og vektlegger samtalen som verktøy for å fremme god kommunikasjon. Barna må få oppleve både å være mottakere og avsendere av budskap, lære å lytte og å gi respons. Barna skal få bruke språket til å uttrykke følelser, ønsker og erfaringer, til å skape positive relasjoner i lek og samspill og til å løse konflikter. Vi ønsker å legge til rette for skriftlige og muntlige fortellinger, rim, regler og sanger, både tradisjonelle og mer moderne. Bøker, bilder, skrift, tegninger, konkreter og drama fungerer som hjelpemiddel til å gjøre levende og konkretisere både bibelhistorier, eventyr og andre tekster.

Barnehagen deler barna i forskjellige gruppeaktiviteter i løpet av uken. Vi har blant annet spesifikke språkgrupper som har som mål å øke språkforståelsen og evnen til å uttrykke seg.

# KAP.8 KROPP, BEVEGELSE OG HELSE

Barnehagen legger til rette for fysisk aktivitet ved å tilby utelek og aktiviteter hver dag En dag i uken bruker vi møtesalen til gymaktiviteter. Barna får løpe, balansere, krype, rulle, danse, leke enkle regelleker og ellers utfolde seg motorisk med de muligheter en stor sal gir. En dag i uken har vi turdag/utelekedag der vi tilrettelegger for frilek ute, uteaktiviteter og naturopplevelser i all slags vær.

Barnehagen vil arbeide for å tilby variasjon i fysisk aktivitet både ute og inne. Fysisk mestring gir et positivt selvbilde, og det bidrar til kroppsbeherskelse og motorisk utvikling. Vi skal lære om kroppen, bevege oss, danse, synge, pusle og bruke litteratur som beskriver teoretisk hvordan menneskekroppen ser ut både utvendig og innvendig. Litteraturen vil selvsagt være alderstilpasset.

# KAP.9 KUNST, KULTUR OG KREATIVITET

Barnehagen har mål om at barna skal få ta i bruk sin fantasi, kreativitet og skaperglede. Vi ønsker å ha god tilgang på bøker, bilder, instrumenter, utkledningstøy, og variert materiell for skapende virksomhet. Tilgjengelighet og åpenhet for barnas fantasi, uttrykk og inntrykk er vesentlig her.

Musikk, dans, drama og forming vil stå sentralt i temaprosjektene våre. Personalet legger opp til forskjellige aktiviteter og viser eksempler, men vi ønsker å tilrettelegge for barnas egen aktivitet. Vi har felles musikkstund en dag i uken og dette er en fin arena for musikkutøvelse. Her får barna spille på instrumenter, lage orkester, synge, klappe, danse og leke. I de øvrige gruppeaktivitetene er det også naturlig å ha innslag av de estetiske fagområdene.

Barnehagens 4- og 5-åringer har gjentatte ganger vært på Siljustøl, komponisten Harald Sæveruds hjem, for omvisning og konsert i januar/februar. Dette ønsker vi å fortsette med.

# KAP.10 NATUR, MILJØ OG TEKNIKK

Barnehagen ønsker at barna skal få oppleve turglede, naturens skjønnhet, undring og glede over Guds skaperverk. Vi ønsker å gi barna naturopplevelser ved å være ute til alle årstider, og gjøre barna oppmerksomme på værforandringer og hva som kjennetegner vinter, vår, sommer og høst.

# KAP.11 ETIKK, RELIGION OG FILOSOFI

Barnehagen ønsker å lære barna om den kristne tro (jfr. utvidet formålsparagraf). Vi lærer barna bibelfortellinger og kristne sanger og bønner, og har adventskaffe og påskefrokost med et klart kristent innhold.

Vi ønsker å lære barna samfunnets normer og verdier, utvikle toleranse og respekt, lære *den gylne regel – «alt det du vil andre skal gjøre mot dere, skal også der gjøre mot dem»* Barna skal få hjelp til å fundere og finne løsninger selv, for eksempel i små konflikter eller andre dilemmaer som oppstår.

*Hva skjer* og *hva tenker du om det* er viktige spørsmål som får barna til å tenke og filosofere selv. Det å undre seg sammen med barna er viktig.

# KAP.12 NÆRMILJØ OG SAMFUNN

Barnehagen ønsker å være et positivt innslag i nærmiljøet og å ha et godt forhold til våre naboer. I desember har felles prosjekt med eier, Menigheten Sion, hvor vi inviterer til adventskaffe. Menigheten lar oss fritt disponere areal i huset som står ledig på dagtid, og barnehagen får benytte husets rom til sine egne arrangementer.

Vi har hatt nær kontakt med gårdene og husene lokalisert rundt barnehagen, og ønsker å fortsette med det. Her er blant annet stall og juletreutsalg. Turer til butikken på Sandsli og i Blomsterdalen vil forekomme, og vi besøker også Ytrebygda kirke ved anledning.

Vi samarbeider også med nabobarnehagene og skolene som barna skal begynne på. Da først og fremst Liland skole, siden det er den skolen de fleste sokner til.

# KAP.13 ANTALL, ROM OG FORM

Barnehagen ønsker å tilrettelegge for lek og hverdagsaktiviteter som utvikler barnas matematiske kompetanse. Det vil bli jobbet med tall og telling, ulike måleenheter og sortering og sammenligning av størrelser, former og mønstre. Vi vil styrke barnas naturlige nysgjerrighet på dette feltet i hverdagssituasjoner, samtaler og gruppeaktiviteter. I temaarbeidene våre vil vi bevisst trekke inn matematiske begrep. Vi tenker at barna best lærer matematiske begreper ved å erfare og oppdage det selv. Deretter kan en formalisere erfaringene. Formaliseringen er det stort sett skolen som tar seg av, i barnehagen blir det på et enkelt nivå.

# KAP.14 KULTUR/TRADISJONER

Barnehagen har gjennom årenes løp opparbeidet seg en del tradisjoner som blir holdt i hevd hvert år. Vi har *Høsttakkefest* i oktober der hele familien samles til mat og sosialt samvær, og *Adventskaffe* andre søndag i advent sammen med eier, Menigheten Sion. For de største barna i barnehagen gjennomfører vi som regel et teaterbesøk før jul. I februar har vi karneval og de siste årene har dette vært bygd over et tema vi jobber med. Til påske lager personalet *Påskefrokost* til barn og foreldre der barna bidrar med sang og spill. 17. mai deltar vi i prosesjonen på Liland skole med eget *Thomas-tog* som barna sitter i (og foreldre drar). Bytur og overnatting i barnehagen med femåringene er tradisjon i mai/juni. Ved barnehageårets slutt arrangeres det *Sommerfest* for slekt og venner i barnehagen.

# KAP.15 PLAN FOR OVERGANG BARNEHAGE-SKOLE

Barnehagen forbereder femåringene til skolestart ved at vi har femårsgruppe en gang i uken der vi blant annet jobber med skolerelaterte ting. Barna får øve seg i å samtale, får tegne i egne arbeidsbøker, får utfolde seg fysisk og får være med å bestemme leker de skal leke. I gruppen leser de også fortsettelsesbøker, og tema og bibelhistorier vi jobber med i barnehagen generelt blir utdypet.

Barnehagen har tradisjon for å gå i 17. mai tog ved Liland skole. Dette er også en måte for barnehagebarna å bli kjent med skolen på.

De siste årene har Liland skole invitert barnehagen til orientering om undervisningen i første klasse, og barnehagen har bidratt med å fortelle om sitt opplegg. Vi har egne overføringsmøter med klasselærer dersom foreldrene og barnehagen ønsker det.

# KAP.16 SAMARBEID BARNEHAGE OG HJEM

Samarbeid mellom hjem og barnehage er viktig for barnas trivsel og utvikling. Vi bygger samarbeidet på gjensidig åpenhet og respekt, og på en god dialog.

Barnehagen har organisert foreldresamarbeidet slik:

* Daglig kontakt ved henting /levering.
* Årsplan og månedsplan.
* Foreldresamtaler to ganger i året. Foreldre kan når som helst ta kontakt og avtale flere samtaler dersom det er ønskelig.
* 2 foreldremøter pr. år.
* Foreldrerådsmøter (som oftest i forlengelsen av foreldremøtene, men uten ansatte tilstede).
* Samarbeidsutvalgsmøter (foreldre, eier og ansatte).
* Arrangementer.
* Dugnader.
* Anbefalte nettsider:
* [www.sionbarn.no](http://www.sionbarn.no)
* [www.sionblomsterdalen.com](http://www.sionblomsterdalen.com)
* [www.bergen.kommune.no](http://www.bergen.kommune.no)
* [www.pbl.no](http://www.pbl.no)
* [www.iko.no](http://www.iko.no)
* [www.barnehage.no](http://www.barnehage.no)
* [www.klikk.no/foreldre](http://www.klikk.no/foreldre)
* [www.kunnskapsdepartementet.no](http://www.kunnskapsdepartementet.no)
* [www.utdanningsdirektoratet.no](http://www.utdanningsdirektoratet.no)

**Informasjon om PPT (Pedagogisk Psykologisk Tjeneste), Pedagogisk fagsenter og andre samarbeidsenheter.**

PPT er en kommunal instans for råd og veiledning knyttet til barn og unge, og vårt tjenestetilbud er Ytrebygda PPT.

Både barnehagen og foreldrene kan kontakte kontoret for råd og hjelp. Dersom barnehagen ønsker å gå videre med en sak utover generell rådgivning er vi pliktig til å innhente tillatelse fra foreldrene. Vi presiserer at foreldrene selv kan ta direkte kontakt med kontoret uten å gå via barnehagen.

PPT Ytrebygda har i flere år stått i bresjen for å presentere et nyttig foreldreveiledningsprogram, ICDP (International Child Development Program). Barnehagen har en pedagog som er sertifisert i dette programmet.

Adressen til Ytrebygda PPT er:

Kokstadflaten 40

5257 Kokstad

Tlf. 55 56 17 05

Pedagogisk fagsenter er etablert i 8 bydeler, og vårt fagsenter er lokalisert i samme lokaler som PPT Ytrebygda.

Tlf. til fagsenteret er: 55 56 18 64

Fagsenteret er en samlende enhet for alle spesialpedagogene, støttepedagogene, logopedene og annet personell med spesialkompetanse knyttet til barn og unge i bydelen. Fagsenteret har opprettet et *Lavterskeltilbud* , der barnehagene skal få rask og relevant hjelp på spørsmål og henvendelser som gjelder barnegrupper og barns utvikling.

Fagsenteret tilbyr forebyggende hjelp og veiledning.

På samme måte som ved henvendelser til PPT, skal det foreligge samtykke fra foresatte før det tas kontakt med fagsenteret vedrørende enkeltbarn.

Barnehagen har også tidvis samarbeid med grunnskole, helsestasjon og barneverntjeneste.

# KAP.17 VURDERING

Sion Menighetsbarnehage ønsker å være en god barnehage som er i stadig utvikling. Vi vil prøve ut nye metoder, men også bevare de tradisjoner og forhold som fungerer og holder mål. Vi ønsker å utvikle vår egenart, og er derfor i en stadig vurderingsprosess. Personalet skal på sine møter sette av tid til vurdering og refleksjon, og dette skal nedfelles skriftlig. Det bør også settes av tid til vurdering på samarbeidsutvalgsmøtene i løpet av året. Foreldre og eier oppfordres til å komme med konstruktiv kritikk, og til å bruke de samarbeidsfora vi har for å si sin mening. Ved å tilegne oss gode verktøy, kunnskap og nye måter å jobbe på sikrer vi at det blir læringsutvikling i barnehagen.